इसके अलावा भी हमारे देश में अनेक ऐसी आश्चर्यजनक दुर्घटनाएं होती रहती हैं जिन्हें देखकर यही महसूस होता है कि संभवत: भारतवर्ष ही एक ऐसा देश है जहां इस प्रकार की निरालीक़िस्म की दुर्घटनाएं होती हैं। उदाहरण के तौर पर एक ही रेल ट्रैक पर आमने-सामने से आती हुई दो रेलगाडिय़ों में भिड़ंत हो जाना। या फिर दो विमानों की आसमान में आमने-सामने से टक्कर हो जाना या फिर सडक़ों पर बैठे हुए जानवरों से वाहनों का टकरा जाना जैसी घटनाएं शायद ही अन्य देशों में कहीं होती हों। परंतु हमारा देश ऐसी बेमिसाल दुर्घटनाओं का देश तो है ही। 15 दिसंबर 2004 को पंजाब के होशियारपुर जि़ले में मुकेरियां के समीप एक बड़ा ट्रेन हादसा उस समय पेश आया था जबकि जम्मूतवी-अहमदाबाद एक्सप्रेस की भिड़ंत इसी रेल ट्रैक पर सामने से आ रही दूसरी पैसेंजर ट्रेन से हो गई। इस दुर्घटना में 35 रेल यात्री मारे गए थे। जबकि पांच बोगियां बुरी तरह क्षतिग्रस्त हो गई थीं। रेल अधिकारियों द्वारा इस हादसे का कारण सिगनल प्रणाली का फ़ेल हो जाना बताया गया था जिसके कारण सिंगल लाईन पर दोनों ओर की रेलगाडिय़ों को एक ही समय में छोड़ दिया गया। इस दुर्घटना में क़ुसूर किसी का भी हो परंतु उन बेकुसूर रेलयात्रियों का तो कतई नहीं जो अपने देश की रेल व्यवस्था तथा यहां की तकनीक पर विश्वास करते हुए सुरक्षित रेल यात्रा की उम्मीद करते हैं?